‹‹ሕዝብ ያነሳው ጥያቄ የዴሞክራሲ ሥርዓቱ መጐልበቱን የሚያሳይ ነው›› ፕሬዚዳንት ሙላቱ ተሾመ
ባለፉት ወራት ኅብረተሰቡ እያነሳቸው ያሉ ጥያቄዎች የአገሪቱ የዴሞክራሲ ሥርዓት መጐልበቱን የሚያሳይ እንደሆነ ፕሬዚዳንት ዶ/ር ሙላቱ ተሾመ ገለጹ፡፡ፕሬዚዳንት ሙላቱ የዘመን መለወጫ በዓልን አስመልክቶ ዓርብ ጳጉሜን 4 ቀን 2008 ዓ.ም. በኢዮቤልዮ ቤተ መንግሥት ለኢትዮጵያ ሕዝብ ባስተላለፉት የእንኳን አደረሳችሁ መልዕክት፣ በአሁኑ ወቅት ሕዝብ ከመልካም አስተዳደር ጋር በተያያዘ እያነሳቸው ያሉ ጥያቄዎች በየትኛውም የዴሞክራሲ ሥርዓት የሚከተሉ አገሮች ያሉ እንደሆነ ተናግረዋል፡፡‹‹ሕዝብ ፍትሐዊ ተጠቃሚነቱን ለማረጋገጥ መብቶቹን ተጠቅሞ ጥያቄ ማቅረቡ የዴሞክራሲ ሥርዓታችንን መጎልበት የሚያሳይ እንጂ የሚጐዳ አይደለም፡፡ ይሁን እንጂ የሕገ መንግሥታዊ ሥርዓቱን መንገድ በመተው ፍላጐትን በኃይል ለማሟላት የሚደረግ ሙከራ ሕገወጥ ነው፡፡ በመሆኑም ቀን ተሌት ለፍተን ያፈራናቸውን ሀብትና ንብረት ለውድመት ከሚዳርጉ፣ ዕድገታችንን በመግታት ቀድሞ ወደነበርንበት አስከፊ ድህነትና ኋላ ቀርነት ሊመልሱን የሚችሉ የብጥብጥና የሁከት ድርጊቶች እንዲፈጸሙ ዕድል መስጠት የለብንም፤›› ብለዋል፡፡የኢትዮጵያ ሕዝቦች ተፈቃቅረውና ተከባብረው የኖሩት ልዩነት ሳይኖራቸው ቀርቶ ሳይሆን ልዩነታቸውን አክብረው በታሪካቸው ያፈሯቸውን የመቻቻል፣ የመደጋገፍና የመተባበር እሴቶች አጐልብተው በመኖራቸው እንደሆነ ገልጸዋል፡፡መንግሥት ሕዝቡ ያነሳቸውን ጥያቄዎች እንደሚያከብር ገልጸው፣ አግባብነት አላቸው ብሎ ካመነም ከሕዝቡ ጋር በመሆን ዴሞክራሲያዊና ሕገ መንግሥታዊ ፈሩን በተከተለ መፍትሔ እንደሚያፈላልግ ገልጸዋል፡፡ ‹‹ራሱን በጥልቀት በማደስ፣ ካለበት ብልሹ አሠራርና ጥገኝነት ተላቅቆ ያሉበትን ጉድለቶች በማረም ጥያቄዎቹን ለመመለስና የሕዝቡን ፍትሐዊ ተጠቃሚነት ለማረጋገጥ፣ መንግሥታችን ዛሬም በጊዜ የለንም መንፈስ በትጋት እንደሚሠራ በዚህ አጋጣሚ ለማስገንዘብ እወዳለሁ፤›› ብለዋል፡፡የዴሞክራሲ ሥርዓት ግንባታና የልማት ህልም እውን ሊሆን የሚችለው ሰላምና መረጋጋት ሲኖር እንደሆነ ተናግረዋል፡፡‹‹ከሁሉም በላይ ለዕድገታችንና ለልማት ስኬቶቻችን ሁሉ ወሳኝ የሆነው የአገራችን ሰላምና መረጋጋት በመሆኑ፣ የተከሰተው ብጥብጥና ሁከት ተወግዶ ቀጣይነትና ዘላቂነት ያለው ሰላም እንዲሰፍን ሁሉም ዜጋ በሚኖርበት አካባቢ መክሮና ተወያየቶ ችግሮችን በመፍታት፣ የአገሩንና የአካባቢውን ሰላም ለማስከበር ለአፍታም ሳይዘነጋ ነቅቶ መጠበቅ እንደሚኖርበት አሳስባለሁ፤›› ብለዋል፡፡በዕለቱም የዘመን መለወጫ በዓልን ምክንያት በማድረግ የይቅርታ ቦርድ ይቅርታ እንዲደረግላቸው ላቀረባቸው 707 የፌዴራል የሕግ ታራሚዎች ይቅርታ መደረጉን ፕሬዚዳንቱ አስታውቀዋል፡፡  ይህ በዚህ እንዳለ አዲሱን ዓመት በማስመልከት አምስት ክልሎች ለ9,833 የሕግ ታራሚዎች ይቅርታ ማድረጋቸውን አስታውቀዋል፡፡ ክልሎቹ ኦሮሚያ፣ ትግራይ፣ ደቡብ፣ አፋርና ቤኒሻንጉል ጉሙዝ ናቸው፡፡ኦሮሚያ 5,463፣ ትግራይ 924፣ ደቡብ 3,300፣ አፋር 35፣ እንዲሁም ቤኒሻንጉል ጉሙዝ 111 የሕግ ታራሚዎችን ይቅርታ እንዳደረጉላቸው ለማወቅ ተችሏል፡፡